Adlerschanzen (Hinterzarten)

Adlerschanzen (norsk: Adlerbakkene), siden 2005 offisielt Adler-Skistadion, er et skihoppanlegg i Adlerwald ved landsbyen Hinterzarten i Tyskland. Anlegget består av fire hoppbakker med størrelse K95 (HS108), K70 (HS77), K30 og K15. Det er eid av Skiclub Hinterzarten.

De fire hoppbakkene ligger ved siden av hverandre, men i motsetning til i mange andre hoppanlegg, deler ingen av hoppbakkene i Hinterzarten slette, og alle bakkene kan dermed brukes helt uavhengig av hverandre. Alle bakkene har plastmatter, slik at de også kan brukes i sommerhalvåret. Anlegget har snøkanoner og flomlysanlegg, og dessuten ei langrennsløype på 2,5 km.

Bakkerekorden på snø i K95-bakken er 111 meter, satt av Tobias Bogner (Tyskland) i et FIS-renn 27. februar 2005, og av Lars Bystøl (Norge) i kontinentalcupen 10. februar 2008. På plast er rekorden 112,5 meter, satt av Noriaki Kasai (Japan) under Sommer Grand Prix 6. august 2000. I K70-bakken er rekorden 80 meter, satt av Tobias Simon (Tyskland) i et FIS-renn 5. august 2006.

 Historie 
Den første hoppbakken i Hinterzarten, Kirchwaldschanze (Kirchwaldbakken), ble bygd i 1923, samme år som skiklubben ble stiftet. Den eksisterte som treningsbakke til 1974, men ble helt fra starten av ansett for å være for liten til seniorrenn. Alt i 1924 ble en større bakke bygd i Adlerwald, med navnet Adlerschanze. Den nye bakken ble tatt i bruk 24. februar 1925, og tillot hopp på rundt 60 meter.

Bakken ble utvidet i 1935, og var treningsbakke for det norske og det tyske laget foran OL i Garmisch-Partenkirchen i 1936. Under trening til OL satte norske Birger Ruud bakkerekord med 71 meter. Birger Ruuds bakkerekord sto helt til Adlerbakken igjen ble utvidet, foran det tyske mesterskapet i 1965. Dette året forbedret Georg Thoma rekorden til 82 meter.

Adlerschanzes FIS-sertifikat utløp i 1976, og bakken måtte moderniseres for igjen å kunne brukes til internasjonale renn. I konkurranse med Hochfirstschanze i Titisee-Neustadt ble Adlerschanze valgt til å bygges ut med plastunderlag som ga mulighet til hopping også i sommerhalvåret. Mellom september 1980 og sommeren 1982 ble bakken helt ombygd, og det ble også bygd nytt dommertårn, stolheis og servicebygning. Det første rennet i den ombygde bakken ble holdt 29. august 1982.

I 1998/99 ble Adlerschanze igjen modernisert, og utvidet til K95. Tårnet i bakken fikk montert heis i 2003. I 2004/05 ble det bygd tre mindre bakker ved siden av Adlerbakken.

Adlerschanze har hatt årlige sommerrenn i spesielt hopp siden 1982, med status som Sommer Grand Prix siden 1994. Den har også hatt B-verdenscup-/kontinentalcuprenn og Sommer Grand Prix-renn i kombinert. I 2010 ble K95-bakken brukt under junior-VM i Hinterzarten. K70- og K30-bakkene ble brukt under veteran-VM i skihopping og kombinert i 2007. Ved det mesterskapet måtte rennet i K95-bakken flyttes til K70-bakken, fordi vind, regn og høye temperaturer ødela snøforholdene i den største bakken.

Mellom 1971 og 1976 ble todagersrennet Schwarzwälder Springertournee arrangert i Adlerschanze i Hinterzarten og Adlerschanze i Schönwald. Da bakken i Hinterzarten fra 1977 ikke kunne brukes lenger, overtok Hochfirstschanze i Titisee-Neustadt dens plass i todagersrennet. Schwarzwälder Springertournee ble sist arrangert i 2003.

 Viktige renn 
 Menn 
Omfatter ikke Sommer Grand Prix-renn.

 Dato Vinner  Andre Tredje Type renn 28. januar 2010  Michael Hayböck  Peter Prevc  Diego Dellasega Junior-VM 30. januar 2010  Østerrike
Mario InnauerLukas MüllerFlorian SchabereiterMichael Hayböck  Tyskland
Felix SchoftStephan LeyheTobias BognerPascal Bodmer  Slovenia
Matic KramaršičDejan JudežJaka HvalaPeter Prevc Junior-VM, lagkonkurranse

 Kvinner 
 Dato Vinner  Andre Tredje Type renn 29. januar 2010  Elena Runggaldier  Coline Mattel  Sarah Hendrickson Junior-VM 12. januar 2011  Daniela Iraschko  Coline Mattel  Eva Logar Kontinentalcup, flyttet fra Schonach 12. januar 2011  Coline Mattel  Daniela Iraschko  Lindsey Van Kontinentalcup 7. januar 2012  Sabrina Windmüller  Lindsey Van  Lisa Demetz Verdenscup, flyttet fra Schonach 8. januar 2012  Sarah Hendrickson  Sara Takanashi  Jessica Jerome Verdenscup 12. januar 2013  Sarah Hendrickson  Sara Takanashi  Coline Mattel Verdenscup 13. januar 2013  Sara Takanashi  Sarah Hendrickson  Jacqueline Seifriedsberger Verdenscup 21. desember 2013  Sara Takanashi  Daniela Iraschko-Stolz  Irina Avvakumova Verdenscup 22. desember 2013  Sara Takanashi  Irina Avvakumova  Carina Vogt Verdenscup

 Kilder 
 Sommerskispringen Hinterzarten: Adlerschanzen
 Sommerskispringen Hinterzarten: Historisches
 Skiclub Hinterzarten: Chronik
 Skisprungschanzen-Archiv: Hinterzarten
 Skisprungschanzen-Archiv: Junior WSC Hills
 Eastern Ski Jumping & Nordic Combined Foundation, Inc.: 2007 Hinterzarten GER (veteran-VM)
 Ski-Club Schönwald e.V.: 25 Jahre Schwarzwälder Springertournee
 FIS: Resultater (ikke fullstendig)

 Eksterne lenker 


Kategori:Hoppbakker i Tyskland
Kategori:Sport i Baden-Württemberg
Kategori:Byggverk i Baden-Württemberg
Kategori:Byggverk fullført i 1924